China dreig Botswana oor Dalai Lama
Terwyl Botswana te kenne gegee het dat dit die Dalai Lama, geestelike leier van Tibet, sal toelaat om 'n internasionale konferensie oor menseregte in Gaberone vanaf 17 tot 19 Augustus vanjaar toe te spreek, het China aangedui dat dit gekant is teen hierdie besoek en dat gehoop word dat Botswana die “regte besluit” sal neem. Tibet, voorheen 'n outonome land, word sedert 1959 deur China regeer toe die Dalai Lama 'n mislukte opstand teen Chinese heerskappy gelei het. Die Dalai Lama, wat sedertdien in internasionale ballingskap is, het die Nobel Vredesprys in 1989 ontvang.
China het aansienlike beleggings in Botswana en is tans besig met projekte in padbou, dambou en kragstasie- en lughawe-ontwikkeling in die land. Suid-Afrika het in 2009 ná druk deur China 'n visum aan die Dalai Lama geweier. Pres. Ian Khama van Botswana is bekend dat hy glad nie langs die vuur met die ANC in SA en Mugabe in Zimbabwe sit nie.
Trump en Putin geheime ontmoeting
Die Withuis het erken dat pres. Donald Trump van die VSA en pres. Vladimir Putin van Rusland 'n bykomende tweede geheime ontmoeting gehad het tydens die pas afgelope G20 beraad in Hamburg. Dit blyk dat die twee aan die einde van 'n sosiale aandete in 'n een-tot-een bespreking met mekaar was.
Die nuus kom te midde van 'n groot bohaai oor beweerde kommunikasie tussen Trump en Putin voor die Amerikaanse Presidentsverkiesing verlede jaar en ook daarna. Terwyl die hoofstroom internasionale media enige kontak tussen die twee staatshoofde in so 'n swak lig as moontlik stel, wil dit tog blyk dat die twee heelwat met mekaar in gemeen het en dat 'n nuwe era van goeie verstandhouding tussen die twee grootmoondhede ingelui kan word.
Sowel Putin as Trump blyk buite die invloedsfeer van die Nuwe Wêreldorde (NWO) te staan – in teenstelling met die Europese Unie soos gelei deur Duitse kanselier Angela Merkel. Skynbaar vorm Brexit ook meer deel van die Trump-Putin-spil as met die NWO-dampkring.
Munisipale dienslewering te Frankfort in duie
Chaos het in die Mafube munisipale gebied geheers toe werkers die soveelste keer in opstand gekom het omdat hulle nie hul salarisse ontvang het nie. Frankfort, wat saam met Villiers, Cornelia en Tweeling onder die munisipaliteit ressorteer het soos ‘n slagveld gelyk met rommel wat deur die dorp se strate gestrooi is en buitebande en vullis wat oral gebrand het.
Die watertoevoer na Villiers en sy Qalabotjha woongebied is ook afgesny. Volgens die stakende Samwu-werknemers word beplan om die hele Mafube se water af te sny totdat daar daadwerklike ingryping is. Munisipale werknemers ontvang gereeld hul salarisse laat en het in April en Mei vanjaar ook nie hul geld gekry nie, maar toe in Junie twee maande se agterstallige salaris ontvang. Einde Junie is hulle weer nie betaal nie.
Werkers is ook woedend omdat hul pensioen en mediesefondsbydraes en werkloosheidsversekering nie aan die toepaslike instellings oorbetaal word nie. ‘n Strafregtelike klag wat reeds in Januarie teen die betrokke amptenare ingedien is, het tot dusver ook op niks uitgeloop nie.
Die Mafube munisipaliteit is reeds onder administrasie geplaas, maar dit het sake nie verbeter nie en eintlik eerder vererger..
‘n Nuwe dokumentêre film oor dr. HF Verwoerd is onlangs voltooi en word tans deur Suidland Media beskikbaar gestel. Die film is op twee DVDs beskikbaar vir die publiek - die eerste met die titel Man van Graniet handel oor dr. Verwoerd se openbare lewe en die tweede, Man van Fluweel oor sy lewe as gesinsman. Die film is gemaak deur Johan Wiesner van Pretoria en die vervaardiging het oor ‘n tydperk van ongeveer vier jaar gestrek. In 'n mediavrystelling sê Suidland Media:
“Die film oor dr. Verwoerd kan as niks minder as ‘n monumentale werk beskou word nie. Dis ‘n kragtige instrument om die huidige en toekomstige geslagte te herinner aan die denke en dade van ‘n man wat ‘n skeppende rol in die vorming van ons almal se lewens gespeel het, beter as wat enige standbeeld of monument dit kan doen. Die film dek die lewe van dr. Verwoerd vanaf sy geboorte in Amsterdam in Holland in 1901 tot sy dood in Kaapstad in 1966. Dit bevat foto’s en videomateriaal oor al die groot momente in sy lewe en oor die sake waarby hy betrokke was.”
Die regisseur van die film Johan Wiesner sê: “Die eerste besending kopieë is binne ‘n paar dae uitverkoop. ‘n Bestelling vir ‘n tweede besending word geplaas. Kort daarna ‘n derde. En ‘n vierde. En ‘n vyfde. Mense stel baie duidelik nog baie belang in dr. Verwoerd. Die massamedia se leuens en bedrog en misleiding oor hom het nie gewerk nie! Dr. Verwoerd is nog nie vergete nie. Mense smag na die feite; na die waarheid oor hom. Verkope oortref alle verwagtinge vêr. ‘n Sesde besending is tans op bestelling.
“En slegs positiewe terugvoer tot dusver. Nog nie ‘n enkele negatiewe woord of kritiek vanuit die massamedia, soos verwag is nie.
“Op aandrang van baie mense is die draaiboek pas in Engels vertaal, en word binnekort met die produksie van ‘n Engelse weergawe begin. Dit word gehoop om hierdie weergawe in die Engelstalige wêreld (Brittanje, VSA, Kanada, Australië, Nieu-Seeland, ensovoorts) te kan bemark. ‘n Tentatiewe vertaling in Duits is ook alreeds gemaak. Produksie daarvan sal volg op die Engelse weergawe. En dan, hopelik, verdere Europese tale. Toekomsmusiek.
“Wat sê die spreekwoord nou weer? Al trek die leuen ook hóé snel, die waarheid agterhaal hom wél ….”
ANC sing volkslied sonder Afrikaans